CELEX: 32018D0882
Language: sk
Date: 2018-06-18 00:00:00
Title: Rozhodnutie Rady (SZBP) 2018/882 z 18. júna 2018 o dočasnom prijatí niektorých Palestínčanov členskými štátmi Európskej únie a o zmene spoločnej pozície 2002/400/SZBP

19.6.2018   
            
            
               SK
            
            
               Úradný vestník Európskej únie
            
            
               L 155/8
            
         ROZHODNUTIE RADY (SZBP) 2018/882
   z 18. júna 2018
   o dočasnom prijatí niektorých Palestínčanov členskými štátmi Európskej únie a o zmene spoločnej pozície 2002/400/SZBP
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29 a jej článok 31 ods. 1,
   keďže:
   
               (1)
            
            
               Rada 18. apríla 2016 prijala rozhodnutie (SZBP) 2016/608 (1), ktorým sa na obdobie ďalších 24 mesiacov predlžuje platnosť vnútroštátnych povolení na vstup niektorých Palestínčanov na územie členských štátov a na pobyt na ňom, ako sa uvádza v spoločnej pozícii 2002/400/SZBP (2).
            
         
               (2)
            
            
               Cyperská republika by sa mala zaradiť do zoznamu členských štátov uvedených v článku 2 spoločnej pozície 2002/400/SZBP.
            
         
               (3)
            
            
               Na základe vyhodnotenia uplatňovania spoločnej pozície 2002/400/SZBP zastáva Rada názor, že by sa platnosť uvedených povolení mala predĺžiť na obdobie ďalších 24 mesiacov,
            
         PRIJALA TOTO ROZHODNUTIE:
   Článok 1
   Členské štáty uvedené v článku 2 spoločnej pozície 2002/400/SZBP predĺžia platnosť vnútroštátnych povolení na vstup a pobyt udelených podľa článku 3 uvedenej spoločnej pozície na obdobie ďalších 24 mesiacov od 31. januára 2018.
   Článok 2
   Spoločná pozícia 2002/400/SZBP sa mení takto:
   
               1)
            
            
               Článok 1 sa nahrádza takto:
               „Článok 1
               Táto spoločná pozícia sa týka trinástich Palestínčanov, ktorí patria ku skupine Palestínčanov, v súvislosti s ktorou bola medzi palestínskymi orgánmi a vládou Izraela 5. mája 2002 dosiahnutá dohoda týkajúca sa mierovej evakuácie Baziliky narodenia Pána v Betleheme, a ktorí súhlasili, že budú dočasne prepravení do členských štátov Európskej únie a prijatí týmito štátmi.“
            
         
               2)
            
            
               Článok 2 sa nahrádza takto:
               „Článok 2
               Trinásť Palestínčanov uvedených v článku 1 dočasne a výhradne z humanitárnych dôvodov prijímajú tieto členské štáty: Belgicko, Grécko, Španielsko, Írsko, Taliansko, Cyprus a Portugalsko.“
            
         Článok 3
   Toto rozhodnutie nadobúda účinnosť dňom jeho prijatia.
   
      V Luxemburgu 18. júna 2018
      
         
            Za Radu
         
         
            predseda
         
         R. PORODZANOV
      
   
   
      (1)  Rozhodnutie Rady (SZBP) 2016/608 z 18. apríla 2016 o dočasnom prijatí niektorých Palestínčanov členskými štátmi Európskej únie (Ú. v. EÚ L 104, 20.4.2016, s. 18).
   
      (2)  Spoločná pozícia Rady 2002/400/SZBP z 21. mája 2002 o dočasnom prijatí niektorých Palestínčanov členskými štátmi Európskej únie (Ú. v. ES L 138, 28.5.2002, s. 33).